જામનગરમાં છાનેખુણે ચાલતા માડમ પરિવારના કાકા-ભત્રીજી વચ્ચેના ખટરાગને 2014ની લોકસભા ચૂંટણીએ સપાટી પર લાવી દીધો છે. જામનગર લોકસભા બેઠક પરથી કોંગ્રેસ દ્વારા છેલ્લી 2 ટર્મથી સાંસદ તરીકે ચૂંટાતા આવતા વિક્રમ માડમને રીપીટ કરવામાં આવી રહ્યા છે. જ્યારે ભાજપે ખંભાળિયાના ધારાસભ્ય અને વિક્રમ માડમના ભત્રીજી પૂનમ માડમને ટિકીટ આપી છે. પૂનમ માડમ લોકસંપર્કની મદદથી વિક્રમ માડમના છેલ્લા 10 વર્ષના કાર્યકાળનું સરૈવયું કાઢયું હોવાનો દાવો કરી રહ્યા છે. તેમણે જિલ્લાના વિકાસમાં રહી ગયેલી ઉણપો ગણાવી હતી. તેમનું કહેવું છે કે, જામનગર જિલ્લાને ફક્ત એવી જ ટ્રેનો મળી છે જેની અહીંના લોકોને કોઈ જરૂરિયાત નથી. પૂનમબહેનનો આક્ષેપ છે કે, ટ્રેનોને લગતી લોકોની માગણીઓ છેલ્લા 10 વર્ષમાં સંતોષાઈ નથી. એટલું જ નહીં સાંસદની ગ્રાંટનો ઉપયોગ ગામડાંઓમાં પ્રાથમિક સુવિધાઓ ઉપલબ્ધ કરાવવાને બદલે ફક્ત બાંકડાઓ બનાવવામાં વાપરવામાં આવી છે.